
LIETUVOS RESPUBLIKOS ŠVIETIMO, MOKSLO IR SPORTO MINISTRAS



ĮSAKYMAS
DĖL ŠVIETIMO, MOKSLO IR SPORTO MINISTRO 2023 M. RUGSĖJO 11 D. ĮSAKYMO NR. V-1187 „DĖL VALSTYBINIŲ BRANDOS EGZAMINŲ ORGANIZAVIMO IR VYKDYMO TVARKOS APRAŠO PATVIRTINIMO“ PAKEITIMO

2024 m. kovo 7 d. Nr. V-269
Vilnius


P a k e i č i u Valstybinių brandos egzaminų organizavimo ir vykdymo tvarkos aprašą, patvirtintą Lietuvos Respublikos švietimo, mokslo ir sporto ministro 2023 m. rugsėjo 11 d. įsakymu Nr. V-1187 „Dėl Valstybinių brandos egzaminų organizavimo ir vykdymo tvarkos aprašo patvirtinimo“:
1.	Pakeičiu 14 punktą ir jį išdėstau taip:
„14. Pateikęs prašymą, eksternas sumoka 40 eurų už kiekvieną pasirinktą dalyko valstybinį brandos egzaminą. Bazinė mokykla, gavusi eksterno pateiktus Aprašo 13 punkte nurodytus dokumentus, atlieka Mokinių registro nuostatų, patvirtintų Lietuvos Respublikos švietimo, mokslo ir sporto ministro 2021 m. spalio 25 d. įsakymu Nr. V-1959 „Dėl Mokinių registro reorganizavimo ir Mokinių registro nuostatų patvirtinimo“, 24 punkte nurodytus veiksmus ir per 5 darbo dienas nuo prašymo gavimo dienos pasirašytinai eksternui atiduoda Mokinių registro iš nesikartojančios atsitiktinių skaičių sekos automatizuotu būdu sudarytą identifikavimo kodą (toliau – identifikavimo kodas). Bazinė mokykla gautas įmokas naudoja eksternų registravimo (informavimo), tarpinio patikrinimo ir brandos egzaminų organizavimo, vykdymo išlaidoms apmokėti.“
2.	Pakeičiu 46 punktą ir jį išdėstau taip:
„46. Kandidatui, pateikusiam pedagoginės psichologinės tarnybos pažymą ir prašymą dėl dalyko tarpinio patikrinimo ir (ar) brandos egzamino užduoties formos, vykdymo ar vertinimo instrukcijų pritaikymo, tarpinio patikrinimo ir (ar) brandos egzamino užduoties forma, vykdymo ir vertinimo instrukcijos pritaikomos vadovaujantis Pritaikymo aprašu. Jeigu vertinimas vykdomas automatiškai, vertinimo instrukcijos nepritaikomos. Iš užsienio šalių ne anksčiau kaip mokytis pagal vidurinio ugdymo programą atvykęs mokinys gali pateikti prašymą dėl lietuvių kalbos ir literatūros (B) pirmojo tarpinio patikrinimo, lietuvių kalbos ir literatūros (B) antrojo tarpinio patikrinimo ir lietuvių kalbos ir literatūros (B) brandos egzamino vertinimo instrukcijos pritaikymo.“
3.	Pakeičiu 49 punktą ir jį išdėstau taip:
„49. Nacionalinės švietimo agentūros direktorius ar jo įgaliotas asmuo, remdamasis Mokinių registre esančiais mokyklos pateiktais kandidatų duomenimis, vadovaudamasis Aprašu ir Pritaikymo aprašu, priima sprendimą dėl dalyko tarpinio patikrinimo ir brandos egzamino užduoties formos, brandos egzamino vertinimo instrukcijos pritaikymo specialiųjų ugdymosi poreikių turintiems kandidatams. Iš užsienio šalių ne anksčiau kaip mokytis pagal vidurinio ugdymo programą atvykusiems mokiniams priima sprendimą dėl lietuvių kalbos ir literatūros (B) pirmojo tarpinio patikrinimo, lietuvių kalbos ir literatūros (B) antrojo tarpinio patikrinimo ir lietuvių kalbos ir literatūros (B) brandos egzamino vertinimo instrukcijos pritaikymo.“
4.	Pakeičiu 65.2 papunktį ir jį išdėstau taip:
„65.2. iki einamųjų metų lapkričio 30 d. kandidatams pasirašytinai atiduoda identifikavimo kodą;“.
5.	Pakeičiu 65.3 papunktį ir jį išdėstau taip:
„65.3. iki einamųjų metų lapkričio 30 d. patikrina ir, jei reikia, Mokinių registre ištaiso iki einamųjų metų lapkričio 24 d. įvestus duomenis apie kandidatų specialiuosius ugdymosi poreikius ir duomenis apie iš užsienio šalių ne anksčiau kaip mokytis pagal vidurinio ugdymo programą atvykusius mokinius, pateikusius prašymus dėl lietuvių kalbos ir literatūros (B) pirmojo tarpinio patikrinimo, lietuvių kalbos ir literatūros (B) antrojo tarpinio patikrinimo ir lietuvių kalbos ir literatūros (B) brandos egzamino vertinimo instrukcijos pritaikymo, sudaro sąrašą kandidatų, kuriems reikalingas tarpinio patikrinimo ir (ar) brandos egzamino užduoties formos, vykdymo ir vertinimo instrukcijų pritaikymas, ir turinčių sveikatos sutrikimų, kuriems sudaromos atitinkamos vykdymo sąlygos. Sąraše fiksuojami kandidato pateikto pirminės sveikatos priežiūros įstaigos gydytojų, gydytojų konsultacinės komisijos ar pedagoginės psichologinės tarnybos išduoto dokumento rekvizitai (jei taikoma). Mokyklos vadovas sąrašą patvirtina parašu, nuskenuoja ir nuskenuotą sąrašo kopiją perduoda savivaldybės administracijos švietimo padaliniui. Po einamųjų metų lapkričio 24 d. kandidatų mokyklai pateikta šiame papunktyje įvardyta informacija perduodama savivaldybės administracijos švietimo padaliniui per 5 darbo dienas nuo informacijos gavimo, bet ne vėliau kaip iki kovo 15 d. (lietuvių kalbos ir literatūros (B) pirmojo tarpinio patikrinimo, užsienio (anglų) kalbos, užsienio (prancūzų) kalbos, užsienio (vokiečių) kalbos brandos egzamino kalbėjimo dalies atveju), iki balandžio 30 d. (brandos egzaminų atveju);“.
6.	Pakeičiu 65.4 papunktį ir jį išdėstau taip:
„65.4. iki einamųjų metų lapkričio 30 d. parengia raštus dėl specialiųjų ugdymosi poreikių turinčių kandidatų ir iš užsienio šalių ne anksčiau kaip mokytis pagal vidurinio ugdymo programą atvykusių mokinių, pateikusių prašymus dėl lietuvių kalbos ir literatūros (B) pirmojo tarpinio patikrinimo, lietuvių kalbos ir literatūros (B) antrojo tarpinio patikrinimo ir lietuvių kalbos ir literatūros (B) brandos egzamino vertinimo instrukcijos pritaikymo, kuriems reikalingas tarpinių patikrinimų ir (ar) brandos egzaminų užduoties formos, vykdymo ir vertinimo instrukcijų pritaikymas, ir sveikatos sutrikimų turinčių kandidatų, kuriems reikalingos atitinkamos brandos egzamino vykdymo sąlygos (jei taikoma), prisijungęs juos įveda į informacinę sistemą NECIS. Rašte fiksuojami kandidato pateikto pirminės sveikatos priežiūros įstaigos gydytojų, gydytojų konsultacinės komisijos ar pedagoginės psichologinės tarnybos išduoto dokumento rekvizitai (jei taikoma). Nuskenuotų raštų kopijas iki einamųjų metų gruodžio 9 d. įkelia į informacinę sistemą NECIS. Po einamųjų metų lapkričio 24 d. kandidatų mokyklai pateiktą šiame papunktyje įvardytą informaciją įkelia į informacinę sistemą NECIS per 5 darbo dienas nuo informacijos gavimo, bet ne vėliau kaip iki kovo 15 d. (lietuvių kalbos ir literatūros (B) pirmojo tarpinio patikrinimo, užsienio (anglų) kalbos, užsienio (prancūzų) kalbos, užsienio (vokiečių) kalbos brandos egzamino kalbėjimo dalies atveju), iki balandžio 30 d. (brandos egzaminų atveju);“.
7.	Pakeičiu 75 punktą ir jį išdėstau taip:
„75. Tarpinio patikrinimo ir brandos egzamino vykdymo dieną pastato viduje prie įėjimo į patalpą iškabinami kandidatų identifikavimo kodų sąrašai, kuriuose nurodomi jų identifikavimo kodai, patalpa, kandidatų vietų numeriai ir tarpinio patikrinimo ir (ar) brandos egzamino vykdymo pradžia, o užsienio (anglų) kalbos, užsienio (prancūzų) kalbos, užsienio (vokiečių) kalbos brandos egzamino kalbėjimo dalies, lietuvių kalbos ir literatūros (A) ir lietuvių kalbos ir literatūros (B) pirmojo tarpinio patikrinimo centre nurodomas ir kiekvieno sąraše esančio kandidato įėjimo į tarpinio patikrinimo ar brandos egzamino vykdymo patalpas laikas.“
8.	Pakeičiu 77 punktą ir jį išdėstau taip:
„77. Vienos grupės kandidatai tarpinį patikrinimą ar brandos egzaminą laiko toje pačioje patalpoje. Jų eilės numeriai identifikavimo kodų sąraše ir vietos patalpoje sutampa su grupės ir eilės numeriu, nurodytais vykdymo protokole.“
9.	Pakeičiu 78 punktą ir jį išdėstau taip:
„78. Tarpinių patikrinimų ir brandos egzaminų ar jų dalių kandidatų identifikavimo kodų sąrašus kiekvienam tarpinio patikrinimo ir brandos egzamino centrui Nacionalinė švietimo agentūra pateikia informacinėje sistemoje NECIS. Tarpinio patikrinimo ir brandos egzamino identifikavimo kodų sąrašus, kuriuose nurodyta grupė ir vieta, kiekvienas tarpinio patikrinimo ir brandos egzamino centras išsispausdina iš informacinės sistemos NECIS.“
10.	Pakeičiu 80.2 papunktį ir jį išdėstau taip:
„80.2. prie įėjimo į dalyko tarpinio patikrinimo ir (ar) brandos egzamino centrą esančiame kandidatų identifikavimo kodų sąraše sužino savo grupę, vietos numerį ir patalpą, kurioje vyks tarpinis patikrinimas ir (ar) brandos egzaminas, prie patalpos ateina ne vėliau kaip prieš 15 minučių iki tarpinio patikrinimo ir (ar) brandos egzamino pradžios;“.
11.	Pakeičiu 80.6.2 papunktį ir jį išdėstau taip:
„80.6.2. laikantys dalyko brandos egzaminą ar jo dalį, gauna užduotis ir atsakymų lapus. Gautų atsakymų lapo viršeliuose tam skirtose vietose vykdytojui stebint užrašo savo indentifikavimo kodą, vykdymo protokole nurodytą grupės numerį ir eilės numerį bei pasirašo. Užduočių sąsiuvinius padeda ant stalo / suolo krašto, vykdytojui leidus patikrina, ar nėra tuščių lapų, ar kito aiškiai matomo spausdinimo broko, užduočių sąsiuvinius užverčia ir laukia vykdytojų nurodymų. Pastebėję užduočių sąsiuvinyje ar atsakymų lapuose spausdinimo broką ar tuščius lapus, apie tai praneša vykdytojui. Užduotis pradeda atlikti vykdytojui paskelbus brandos egzamino ar jo dalies pradžią. Šis papunktis netaikomas užsienio (anglų) kalbos, užsienio (prancūzų) kalbos, užsienio (vokiečių) kalbos brandos egzamino kalbėjimo daliai;“.
12.	Pakeičiu 84 punktą ir jį išdėstau taip:
„84. Tarpinio patikrinimo ir brandos egzamino vyresniuoju vykdytoju skiriamas mokyklos vadovas, jo pavaduotojas ugdymui, skyriaus vedėjas ar savivaldybės administracijos švietimo padalinio specialistas, ambasadoje – ambasados darbuotojas, administratoriumi – mokyklos vadovas ar vienas iš mokyklos vadovo pavaduotojų, skyriaus vedėjas, ambasadoje – ambasados darbuotojas. Tarpinio patikrinimo ir brandos egzamino vyresniuoju vykdytoju ar vykdytoju negali būti skiriamas egzaminuojamojo dalyko mokytojas, egzaminuojamojo dalyko specialistas, kandidatų klasės (grupės, kurso) vadovas ar asmuo, kurio šeimos nariai ar (ir) artimi giminaičiai laiko tarpinius patikrinimus ar brandos egzaminus tame centre.“
13.	Pakeičiu 90.6 papunktį ir jį išdėstau taip:
„90.6. ne vėliau kaip prieš 12 valandų iki brandos egzamino pradžios kartu su atsakingu asmeniu informacinėje sistemoje NECIS išspausdina brandos egzamino vykdymo protokolus, Nacionalinės švietimo agentūros į informacinę sistemą NECIS įkeltus ne vėliau kaip prieš 48 valandas iki brandos egzamino pradžios, dalyko brandos egzamino reikalavimus (jų turi būti tiek egzempliorių, kiek yra egzamino patalpų) ir juos perduoda vyresniajam vykdytojui;“.
14.	Pakeičiu 90.7.1 papunktį ir jį išdėstau taip:
„90.7.1. kartu su vyresniuoju vykdytoju patikrina paruoštas patalpas, jose esančių priemonių tinkamumą, pašalina pastebėtus trūkumus, prie įėjimo į tarpinio patikrinimo ir brandos egzamino centrą ir prie tarpinio patikrinimo ir brandos egzamino patalpos iškabina kandidatų identifikavimo kodų sąrašus, organizuoja kandidatų įleidimą. Prieš įleisdamas kandidatus į dalyko tarpinio patikrinimo ir brandos egzamino centrą, kartu su mokyklos, kurioje yra dalyko tarpinio patikrinimo ir brandos egzamino centras, vadovo paskirtais asmenimis atlieka pirminį kandidatų asmens tapatybės dokumentų patikrinimą;“.
15.	Pakeičiu 91.3 papunktį ir jį išdėstau taip:
„91.3. ne vėliau kaip prieš 24 valandas iki brandos egzamino ar jo dalies pradžios pagal Nacionalinės švietimo agentūros sugeneruotus brandos egzaminų vykdymo grupių protokolus kiekvienai grupei paskiria vykdytojus;“.
16.	Pakeičiu 91.12.4 papunktį ir jį išdėstau taip:
„91.12.4. po užsienio (anglų) kalbos, užsienio (prancūzų) kalbos, užsienio (vokiečių) kalbos brandos egzamino srauto kalbėjimo dalies, lietuvių kalbos ir literatūros (A) ir lietuvių kalbos ir literatūros (B) pirmojo tarpinio patikrinimo  kartu su administratoriumi:
91.12.4.1. iš kiekvienos vykdymo patalpos surenka užpildytus ir vykdytojų pasirašytus vykdymo protokolus;
91.12.4.2. kiekvienoje vertinimo patalpoje perkelia lietuvių kalbos ir literatūros (A) ir lietuvių kalbos ir literatūros (B) pirmojo tarpinio patikrinimo kalbėjimo dalies atlikčių atsarginio įrašo failą iš diktofono į kompiuterinę laikmeną ir perduoda saugoti tarpinio patikrinimo centro vadovui, iki bus paskelbti lietuvių kalbos ir literatūros (A) ir lietuvių kalbos ir literatūros (B) pirmojo tarpinio patikrinimo rezultatai;
91.12.4.3. į nurodytą vietą informacinėje sistemoje NECIS įkelia skenuotas vykdymo protokolų (kartu su priedais, jei tokių buvo) kopijas, suveda informaciją apie vertintojų darbo laiką;“.
17.	Pripažįstu netekusiu galios 92.7 papunktį.
18.	Pakeičiu 92.8 papunktį ir jį išdėstau taip:
„92.8. stebi, kaip kandidatai ant jiems skirtų brandos egzamino atsakymų lapų viršelių tam skirtose vietose užsirašo savo indentifikavimo kodą, vykdymo protokole nurodytą grupės numerį ir eilės numerį bei pasirašo. Kandidato identifikavimo kodas protokole ir ant atsakymų lapo turi sutapti;“.
19.	Pakeičiu 92.12 papunktį ir jį išdėstau taip:
„92.12. praėjus 15 minučių nuo brandos egzamino pradžios ant kiekvieno nepanaudoto atsakymų lapo ir kiekvienos nepanaudotos brandos egzamino užduoties puslapio užrašo „Nepanaudota“;“.
20.	Pakeičiu 92.17 papunktį ir jį išdėstau taip:
„92.17. pašalinęs kandidatą iš tarpinio patikrinimo ar brandos egzamino už vykdymo tvarkos pažeidimus, apie tai pažymi vykdymo protokole ir surašo laisvos formos aktą; kandidatas turi teisę po tarpinio patikrinimo ar brandos egzamino susipažinti su aktu. Pašalinto iš brandos egzamino kandidato atsakymų lapo paskutiniame puslapyje vyresnysis vykdytojas įrašo „Siūloma darbo nevertinti. Pagrindas: Aktas“ ir pasirašo. Šio kandidato darbas kartu su visų kandidatų darbais dedamas į voką;“.
21.	Pakeičiu 92.18 papunktį ir jį išdėstau taip:
„92.18. priima atsakymų lapus ir užduočių sąsiuvinius iš anksčiau brandos egzamino užduotis atlikusių kandidatų, pakartotinai patikrina, ar atsakymų lapų viršelių tam skirtose vietose užrašyti kandidatų indentifikavimo kodai, grupės numeriai ir eilės numeriai sutampa su nurodytais vykdymo protokole bei ar kandidato yra pasirašyta, ant užduočių sąsiuvinių užrašo kandidatų vardus ir pavardes, išleidžia kandidatus iš patalpos, įspėdamas, kad jie negali grįžti iki brandos egzamino pabaigos. Kai kandidatai tarpiniame patikrinime baigė atlikti užduotį elektroniniu būdu, vykdytojas prieina prie kiekvieno kandidato, paprašo, jam matant, paspausti mygtuką „Baigti darbą“ ir išleidžia kandidatą iš patalpos;“.
22.	Pakeičiu 92.21 papunktį ir jį išdėstau taip:
„92.21. surenka kandidatų darbus, pakartotinai patikrina, ar atsakymų lapų viršelių tam skirtose vietose užrašyti kandidatų indentifikavimo kodai, grupės numeriai ir eilės numeriai sutampa su nurodytais vykdymo protokole, ar kandidato yra pasirašyta, baigia pildyti vykdymo protokolus. Brandos egzamino vykdytojas kandidatų darbus sudeda į specialų Nacionalinės švietimo agentūros voką, gautą kartu su brandos egzamino užduotimis. Kartu su kandidatų darbais į voką įdeda visus nepanaudotus atsakymų lapus, brandos egzamino užduočių sąsiuvinius,  pasirašytą brandos egzamino vieną vykdymo protokolą, tuščius naudotus vokus ir voką užklijuoja. Užklijuotus vokus, brandos egzamino vieną vykdymo protokolą ir anksčiau iš brandos egzamino išėjusių kandidatų užduočių sąsiuvinius perduoda vyresniajam vykdytojui;“.
23.	Pakeičiu 109 punktą ir jį išdėstau taip:
„109. Pieštuku, o ne juodai ar mėlynai rašančiu tušinuku ar netvarkingai, neįskaitomai parašytos kandidatų brandos egzamino atliktys vertinamos kaip neteisingos, ne tam skirtoje vietoje parašyti atsakymai visai nevertinami. Kandidatų dalyko brandos egzamino darbai gali būti nevertinami, juose radus necenzūrinių užrašų, piešinių, atsakymams skirtose vietose – kitų užrašų ar ženklų, leidžiančių identifikuoti asmenį, ir kt. Sprendimą dėl kandidato darbo nevertinimo priima vertinimo komisijos pirmininkas ir surašo laisvos formos aktą, kuriame nurodo nevertinimo ar vertinimo iš dalies priežastį.“



Švietimo, mokslo ir sporto ministras 	Gintautas Jakštas

